DEĊIŻJONI TAL-KUMMISSJONI
tal-10 ta’ Ġunju 2009
li tiffissa l-ammonti li għandhom jiġu allokati lill-Istati Membri skont il-modulazzjoni msemmija fl-Artikoli 7 u 10 tar-Regolament tal-Kunsill (KE) Nru 73/2009 għas-snin 2009-2012
(notifikata taħt id-dokument numru C(2009) 4375)
(2009/444/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka ir-Regolament (KE) Nru 1782/2003 (1), u b’mod partikolari l-Artikolu 9(2), l-ewwel subparagrafu, u (4), kif ukoll l-Artikolu 10(3) tiegħu,
Billi:
(1)
Id-Deċiżjoni tal-Kummissjoni 2009/379/KE (2) tistipula l-ammonti li jirriżultaw mill-applikazzjoni tat-tnaqqis tal-pagamenti diretti provduti bl-Artikoli 7(1) u (2) tar-Regolament (KE) Nru 73/2009, imqiegħda għad-dispożizzjoni tal-Fond Agrikolu Ewropew għall-Iżvilupp Rurali (FAEŻR), għas-snin finanzjarji 2007 sa 2013.
(2)
L-Artikolu 10(3) u (4) tar-Regolament tal-Kunsill Nru 1782/2003 tad-29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa (3) stabbilixxa l-kriterji għall-allokazzjoni tal-ammonti li jirriżultaw mill-modulazzjoni pprovduta fil-paragrafu 1 tal-Artikolu msemmi. Dawn id-dispożizzjonijiet issa huma inklużi fl-Artikolu 9(2) u (3) tar-Regolament KE Nru 73/2009.
(3)
L-Artikolu 78 tar-Regolament tal-Kummissjoni (KE) Nru 796/2004 tal-21 ta’ April 2004 li jippreskrivi regoli dettaljati għall-implimentazzjoni ta’ konformità, modulazzjoni u amministrazzjoni integrata u sistema ta’ kontroll kif hemm provvediment dwarhom fir-Regolament tal-Kunsill (KE) Nru 1782/2003 li jistabbilixi regoli komuni għal skemi ta’ sostenn dirett taħt il-politika agrikola komuni u li jistabbilixxi ċerti skemi ta’ sostenn għall-bdiewa (4), jistabbilixxi l-metodu għall-allokazzjoni ta’ dawn l-ammonti fost l-Istati Membri bl-użu tal-kriterji stabbiliti fl-Artikolu 10(3) u (4) tar-Regolament (KE) Nru 1782/2003.
(4)
Id-Deċiżjoni tal-Kummissjoni 2006/588/KE (5) ffissat l-allokazzjoni għall-Istati Membri, għas-snin 2006 sa 2012, tal-ammonti li jirriżultaw mill-modulazzjoni skont l-Artikolu 10(3) u (4) tar-Regolament Nru 1782/2003. Ġaladarba din id-dispożizzjoni ġiet inkorporata fl-Artikolu 9(2) u (3) tar-Regolament (KE) Nru 73/2009, l-ammonti li jidhru fl-Anness għad-Deċiżjoni 2006/588/KE għas-snin 2009 sa 2012 għandhom jitqiesu li huma allokati lill-Istati Membri skont l-Artikolu 9(2) u (3) tar-Regolament (KE) Nru 73/2009. Għaldaqstant, dawn l-ammonti jibqgħu applikabbli.
(5)
Jeħtieġ li jkunu allokati lill-Istati Membri l-bqija tal-ammonti li jirriżultaw mill-applikazzjoni tal-modulazzjoni pprovduta bl-Artikolu 7 tar-Regolament (KE) Nru 73/2009 għas-snin 2009 sa 2012, f’konformità mal-Artikolu 9(4) tar-Regolament imsemmi, kif ukoll l-ammonti li jirriżultaw mill-applikazzjoni tal-modulazzjoni msemmija fl-Istati Membri l-ġodda fit-tifsira tal-Artikolu 2(g) tar-Regolament imsemmi, f’konformità mal-Artikolu 10(3) tar-Regolament imsemmi.
(6)
F’ġieħ iċ-ċarezza, id-Deċiżjoni 2006/588/KE għandha titħassar u tinbidel b’Deċiżjoni ġdida.
(7)
Il-miżuri provduti f’din id-Deċiżjoni huma skont l-opinjoni tal-Kumitat ta’ Ġestjoni tal-Pagamenti Diretti,
IDDEĊIDIET KIF ĠEJ:
Artikolu 1
L-ammonti li jirriżultaw mill-applikazzjoni tal-ħames punti perċentwali ta’ tnaqqis għas-snin 2009 sa 2012, skont l-Artikolu 9(2) u (3) tar-Regolament (KE) Nru 73/2009 għandhom ikunu allokati lill-Istati Membri f’konformità mat-tabella li tidher fl-Anness I għal din id-Deċiżjoni.
Artikolu 2
L-ammonti li jirriżultaw mill-applikazzjoni tat-tnaqqis ta’ aktar mill-ħames punti perċentwali msemmija fl-Artikolu 1 ta’ din id-Deċiżjoni għas-snin 2009 sa 2012, skont l-Artikolu 9(4) tar-Regolament (KE) Nru 73/2009, għandhom ikunu allokati lill-Istati Membri f’konformità mat-tabella li tidher fl-Anness II għal din id-Deċiżjoni.
Artikolu 3
L-ammonti allokati għas-sena 2012, skont l-Artikolu 10(3) tar-Regolament (KE) Nru 73/2009, lill-Istati Membri l-ġodda fit-tifsira tal-Artikolu 2(g) tar-Regolament imsemmi huma stipulati fit-tabella li tidher fl-Anness III għal din id-Deċiżjoni.
Artikolu 4
Id-Deċiżjoni 2006/588/KE hija mħassra.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussell, 10 ta’ Ġunju 2009.